
Ministru kabineta sēdes protokollēmums

Informatīvais ziņojums “Par prognozēto līdzekļu neapguvi un ekonomiju valsts budžeta pamatfunkciju programmās/ apakšprogrammās 2021.gadā”

· 1. Pieņemt zināšanai iesniegto informatīvo ziņojumu.
· 2. Pieņemt zināšanai ministriju un citu centrālo valsts iestāžu (turpmāk – resori) sniegto informāciju par prognozēto līdzekļu neapguvi un ekonomiju valsts budžeta pamatfunkciju programmās/ apakšprogrammās 2021.gadā saskaņā ar informatīvā ziņojuma 1.pielikumu.
· 3. Atbalstīt apropriācijas pārdali resoram apstiprinātā budžeta ietvaros valsts budžeta pamatfunkciju programmās/ apakšprogrammās saistībā ar līdzekļu ekonomiju saskaņā ar informatīvā ziņojuma 2.pielikumu un Ministru kabineta sēdē nolemto.
· 4. Atbalstīt apropriācijas samazinājumu resoru budžetos izdevumiem no dotācijas no vispārējiem ieņēmumiem valsts budžeta pamatfunkciju programmās/ apakšprogrammās saistībā ar līdzekļu ekonomiju saskaņā ar informatīvā ziņojuma 3.pielikumu un Ministru kabineta sēdē nolemto, paredzot apropriācijas pārdali no resoru budžetiem uz budžeta resora “74.Gadskārtējā valsts budžeta izpildes procesā pārdalāmais finansējums” programmu 02.00.00 “Līdzekļi neparedzētiem gadījumiem”.
· 5. Resoriem, kuriem sēdes laikā precizēts pasākums, kuram prognozēta līdzekļu ekonomija un pārdalāmās vai samazināmās apropriācijas apmērs, nedēļas laikā iesniegt Finanšu ministrijā precizētu informāciju sadalījumā pa budžeta programmām/ apakšprogrammām un pasākumiem.
· 6. Pieņemt zināšanai, ka resori ir atbildīgi par valsts budžeta līdzekļu efektīvu un ekonomisku izlietošanu atbilstoši paredzētajiem mērķiem  un noteikt, ka šā protokola 3.punktā minētā pārdale veicama, ņemot vērā šādus kritērijus: finansējums primāri tiek novirzīts uzņemto saistību izpildei, pasākumi ir pilnībā īstenojami 2021.gadā, sasniedzot mērķi, nerada vajadzību pēc papildus līdzekļiem 2022.gadā un turpmākajos gados.
· 7. Par šā protokola 3.punktā atbalstītajiem priekšlikumiem apropriāciju izmaiņām atbilstoši informatīvā ziņojuma 2.pielikumam resoriem atbilstoši Likuma par budžetu un finanšu vadību 9.panta un Ministru kabineta 2018.gada 17.jūlija noteikumu Nr.421 “Kārtība, kādā veic gadskārtējā valsts budžeta likumā noteiktās apropriācijas izmaiņas” nosacījumiem sagatavot pieprasījumus apropriācijas pārdalei.
· 8. Finanšu ministrijai, pamatojoties uz Ministru kabineta pieņemto lēmumu par apropriācijas samazinājumam pakļautajiem pasākumiem un resoru iesniegto precizēto informāciju, iesniegt izskatīšanai Ministru kabinetā rīkojuma projektu “Par apropriācijas pārdali”, paredzot apropriācijas pārdali no resoru budžetiem uz budžeta resora “74.Gadskārtējā valsts budžeta izpildes procesā pārdalāmais finansējums” programmu 02.00.00 “Līdzekļi neparedzētiem gadījumiem”.

